यह एक नगर या एक महल्ले या फिर एक बीमार छात्रा की ही पीड़ा नहीं है, समूचा देश ही धार्मिक अराजकता से पीडि़त है. नियमत: विद्यालयों के निकट लाउडस्पीकर पर कोई कार्यक्रम होना ही नहीं चाहिए क्योंकि कई विद्यालय आवासीय भी हैं. इन में अतिरिक्त कक्षाएं संचालित होती हैं. बच्चों के प्रति ऐसे अत्याचार के मद्देनजर विद्यालय प्रबंधक का खामोश रहना न्यायोचित नहीं है. समस्या का समाधान कान में रूई लगाने या दरवाजे बंद कर बैठने से नहीं हो सकता.